Danmark har i mere end 10 år haft soldater i Afghanistan. Valget om at gå militært ind i Afghanistan var et politisk valg, der naturligvis skal tåle at kunne blive diskuteret. Det er altid fair at sætte spørgsmålstegn ved konsekvenserne af de valg, beslutningstagerne tager.

Det gælder også nu, hvor afghanerne gradvist overtager mere ansvar for sikkerheden i deres eget land. Det er til gengæld ikke fair, når kanonerne på plat vis bliver rettet mod de soldater, der har taget det hverv på sig at føre politikernes beslutninger ud i livet. Vi skylder alle vores udsendte – både de, der er vendt hjem, og de, som ikke gjorde – vores største respekt og uforbeholdne tak for indsatsen.

Derfor er det ikke bare respektløst, men fuldstændig utilstedeligt, når Carsten Jensen i et indlæg om indsatsen i Afghanistan her i avisen skriver, at den danske hær får rekrutteringsproblemer, »når unge, eventyrlystne mænd ikke længere kan tilbydes ophold i kampzoner, hvor de uden alt for store personlige risici kan skyde løs på dårligt udrustede repræsentanter for lokalbefolkningen«.